

Obec Spišské Bystré

Michalská 394, 059 18 Spišské Bystré

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Materiál na rokovanie 10. zasadnutia***

***Obecného zastupiteľstva v  Spišskom Bystrom***

***Dňa:*** 04.09.2015

***K bodu číslo:***

***Názov materiálu: NÁVRH NA SCHVÁLENIE SPOLUFINANCOVANIA***

***Predkladateľ***: Mgr. Marián Luha, starosta obce

***Spracovateľ***: Ing. Kristína Horáková, prednostka obecného úradu

***Obsah materiálu***: 1. Dôvodová správa

 2. Návrh na uznesenie

V Spišskom Bystrom dňa 19.08.2015

***1. Dôvodová správa***:

Obec Spišské Bystré sa zapojila do výzvy Environmentálneho fondu Bratislava na poskytnutie podpory formou dotácie na rok 2015 v rámci činnosti C4: Sanácia miest s nezákonne umiestneným odpadom. V prípade schválenia našej žiadosti environmentálny fond poskytuje dotáciu na odstránenie nelegálnych skládok odpadov vo výške 95 % oprávnených nákladov. Spoluúčasť obce ako žiadateľa je 5 %. Do výzvy sme zaradili dve lokality – potok Bystrá a rómska osada.

Rozpočtované náklady na vyčistenie rómskej osady predstavujú 97 257,87 eur, z toho dotácia EF bude vo výške 92 394,98 eur a spolufinancovanie obce bude vo výške 4 862,89 eur.

Rozpočtované náklady na vyčistenie toku Bystrá sú vo výške 86 547,99 eur, z toho dotácia EF bude vo výške 82 220,59 eur a spolufinancovanie obce bude vo výške 4 327,40 eur.

Celkové náklady za obidve lokality predstavujú 183 805,86 eur, z toho dotácia EF bude vo výške 174 615,00 eur a spoluúčasť obce bude vo výške 9 190,86 eur.

Činnosti spočívajú v zbere a sústredení odpadu, jeho naložení, odvoze, uložení na povolenej skládke odpadu a následnej úprave miesta zatrávnením, na toku – zber a sústredenie, vytriedenie zložiek odpadu podľa druhu, naloženie, odvoz a uskladnenie.

Hlavným cieľom uvedených činností je zlepšenie podmienok životného prostredia, ďalšie nezaťažovanie podzemných vôd a povrchových tokov, ale aj ovzdušia. Realizáciou týchto aktivít sa zaradíme k obciam a mestám, ktoré výrazne prispievajú k zvýšeniu úrovne a čistoty životného prostredia a tým aj zdravia obyvateľov a v neposlednom rade aj k zvýšeniu ekologického cítenia našich občanov.

***2. Návrh na uznesenie:***

Obecné zastupiteľstvo v Spišskom Bystrom

**berie na vedomie**

podanie Žiadosti o poskytnutie podpory formou dotácie na rok 2015 na Environmentálny fond v rámci činnosti C4: Sanácia miest s nezákonne uloženým odpadom a zároveň

**schvaľuje**

spolufinancovanie Obce Spišské Bystré v rámci činností C4: Sanácia miest s nezákonne umiestneným odpadom vo výške 5% z celkových nákladov, t.j. 9 190,86 eur.